text: I I.
  Tum metuere Patres, & tandem placere, per aequa, per iniqua, plebem reconciliandam civitati, & Menenium Agrippam, facundum virum, ac plebi carum, ejus rei gratiâ mittendum Oratorem esse. Erunt fortè, quibus potior, ac Reipub. Rom. melior eorum sententia habebitur, qui plebem, quae secesserat, excludendam, quae remanserat, expellandam, ut obaeratam, & eo solùm nomine turbantem, tunc censuêre. At majores nobis videntur prioris consilii rationes. Neque enim diu tranquilla multitudo, quae secesserat, aut expulsa, erat futura. Et mala è Repub. cum insigni hominum multitudine ejecta, plerumque graviora in eam revertuntur Erunt & illi, qui missis ad seditiosos à Senatu legatis, majestatem ejus imminutam contendent. Nobis tamen hîc tuta consilia decoris anteferenda fuisse videntur. Neque enim gloria, sed salus, suprema semper Reipublicae lex est.